טקס יום הזיכרון לאסון שמחת תורה

7/10

ומלחמת "חרבות ברזל"

**הקדמה:**

שנה עברה. כבר שנה. רק שנה.

בתוך ים החדשות, הכותרות, החזיתות והדרמות שעוברות על כולנו השנה, מגיע פתאום יום הזיכרון במלאת שנה לאסון ומכריח לעצור לרגע. כמו מבקש להסתכל לרגע אחד קטן על המציאות המטורפת שלנו ממעוף הציפור.

כבר שנה.

ומי היה מאמין שיהיו עדיין חטופים שנמקים במנהרות חמאס, וחיילים שלוחמים בשבע חזיתות, ואיומים קיומיים על כל מה שהכרנו.

זו הפעם הראשונה שבה אנחנו נדרשים לייצר תמונת זיכרון בתוך מציאות קיימת, והפעם הראשונה שבה המציאות הישראלית מחייבת אותנו לעצור באמצע הקרבות כדי לזכור את אלו שכבר לא איתנו ולהתחיל מסורת מעודכנת של "והגדת לבנך".

המסמך שלפניכם מנסה לתת רעיונות וכיוונים ליצירת טקסי הזיכרון של חודש תשרי תשפ"ה. יש במסמך כיוונים לחשיבה, רעיונות אפשריים לטקסים והצעות לשירים מרגשים שנכתבו השנה.

יש במסמך הזה גם המון אהבה לעם ישראל, חיבוק אוהב לכל הגיבורים שבינינו, תפילות לשובם המהיר של כל חטופינו, תקוות להחלמתם המהירה של כל הפצועים בגוף ובנפש, והצדעה לערבות ההדדית שגילינו בתוכנו למרות הכל. כי לסיפור שלנו יהיה סוף טוב. ומעפר נקום.

**כאן תמצאו:**

1. **עקרונות להפעלת טקס קהילתי:** כיצד להפוך את טקס השבעה באוקטובר לייחודי עבור הקהילה שלכם, תוך הדגשת הסיפור המקומי והגיבורים המקומיים.
2. טיפים לשיתוף מקסימלי של הקהילה: לכל אחד יש את הסיפור שלו ויחד נרקם פסיפס ישראלי שלם.
3. **טקס מוכן** ובו חומרים לשימושכם: קטעי הנחייה, טקסטים להקראה ושירים להשמעה. תוכלו להשתמש בהם כפי שהם, או כמובן לערוך בהם שינויים לפי טעמכם האישי והקהילתי. בחלק מן הפרקים ישנה הרחבה של טקסטים או שירים נוספים. כמובן שאתם מוזמנים להוסיף עוד משלכם, לפי הטעם האישי והקהילתי שלכם.
4. רעיונות לפעילות קהילתית מגבשת ומחזקת.
5. **נספח ובו מאגר אתרים וחומרים לטקסים** - להעשרה והרחבה.

עקרונות להפעלת טקס קהילתי

1. זמן ומיקום: מדינת ישראל תציין השנה את אסון שמחת תורה במועד הלועזי – 7 באוקטובר, וכן במועד העברי – חג שמחת תורה. בשלב הראשון חשוב להחליט מתי תציין הקהילה את טקס הזיכרון ומה יהיו פעולות הזיכרון הנוספות שיתקיימו במהלך חודש החגים.
2. שיתוף מקסימלי: העיקרון החשוב ביותר להפיכת טקס לקהילתי הוא שיתוף מקסימלי של הציבור במעורבות פעילה בטקס. ככל שתקפידו לשלב יותר נשים ואנשים מתוך הקהילה, כך יגיע קהל רב יותר. הדבר נכון למשתתפים מכל הגילאים - מילדים רכים בשנים ועד לזקני הקהילה. הנה כמה דוגמאות לכך;
   * מנחים - בחרו מנחים מתוך הקהילה.
   * קריינים/שחקנים - קרייני הטקסטים הם למעשה סוג של שחקנים, הנכנסים לנעליהם של האנשים אותם הם מציגים. רצוי להתאים בין דמות הקריין/שחקן לדמות אותה הוא מציג.
   * מוזיקה לאורך הטקס - המוזיקה בטקס היא בעלת חשיבות רבה לאווירה ולתכנים. ניתן להיעזר בה כדי להכניס עוד אנשים כמשתתפים בטקס - זמרים, נגנים, מקהלה מקומית יעשו את העבודה.
3. תכנים לוקאליים - הטקס שלפניהם מציג שלד רעיוני המתייחס ליום הזיכרון הראשון לאסון שמחת תורה ולמלחמה שפרצה בעקבותיו. בחרנו בטקסטים מוכרים, שחדרו ללב כולו ועיצבו את זיכרון המלחמה. אנו ממליצים לכם, הרכזות והרכזים, לשלב בנוסף או במקום ההצעות שלנו, סיפורים מתוך הקהילה שלכם. סיפורי גבורה, סיפורי הישרדות, לכידות חברתית ולמעשה כל אחד מפרקי הטקס, יכולים לשרת את הטקס הקהילתי שלכם לא פחות טוב; הם ייתנו נופך מקומי-קהילתי ויחברו את המשתתפים לתחושת הביחד הכה נחוצה לנו בימים אלו.
4. אמצעים אמנותיים - אל תהססו להשתמש באמצעים אמנותיים שונים בטקס;
   * המחזה - אל תהססו להמחיז את הטקסטים בטקס. יש בכך עוצמה רבה.
   * דגלנות - מומלץ לשלב מופעי דגלנות של שכבת ילדים מתוך היישוב בטקס.
   * קטעי וידאו מוכנים מראש, מוזיקה מאמנים מקומיים, שירה/ציור בחול/קטעי מחול
5. גיוון - אל תהססו לגוון ככל הניתן באמצעים השונים בהם תשתמשו בטקס - שלבו חלק מהשירים עם ילדי מקהלה, חלקם - זמרים חובבים מבוגרים מתוך הקהילה, וחלק נוסף - הקרינו מיו-טיוב. זה יעזור לריכוז, להפתעה, להתרגשות לאורך הטקס.

הצעה למבנה של טקס

פרק הפתיחה

בזמן התכנסות הקהל, מתנגן במערכת הכריזה [**מכתב קטן / דני רובס ואופירה יוספי**](https://www.youtube.com/watch?v=04ydSM25iSg)

**מנחה 1 [[1]](#footnote-2)**:

**קרה / גואל פינטו**

ובאמצע הלילה מתגנבת

שובבה, מחייכת

שואלת:

אולי לא היה. אולי לא קרה.

וכפות הרגליים, הצועדות

על הרצפה הקרה

לוחשות:

אולי לא היה, אולי לא קרה

וטיפות הקפה, המטפטפות

אל תוך הכוס,

שרות:

אולי לא היה, אולי לא קרה

ואור ראשון, ולגימה

ראשונה, מגלה:

היה, קרה

מנחה 2:

שנה.

כמה רגש נמצא במילה אחת בודדה. שנה. כבר שנה. רק שנה.

בערב זה, שבו אנחנו מציינים שנה לאסון הכבד שפקד את מדינת ישראל בשבעה באוקטובר, אנחנו חוזרים אל הכאב והגבורה. אל היגון והפחד ואל הערבות ההדדית והנתינה.

עבור רבים כל כך בינינו, זו היתה שנה של אובדן פרטי ולאומי. חיים שלמים שלעולם לא יחזרו להיות אותו הדבר. עבור רבים מדי השנה, הבית נשאר זיכרון לחיים אחרים והארעיות הפכה לקבע.

וגם בערב זה אנחנו זוכרים את חיילינו הגיבורים שמסכנים נפשם למען ביטחון כולנו ואת 101 החטופים והחטופות שעדיין נמצאים בשבי חמאס בעזה. אנחנו שולחים אליהם חיזוק וחיבוק ומקווים לראות בקרוב את כולם איתנו, בבריאות הגוף והנפש.

**מנחה 1:** בימים המורכבים האלה, אנחנו רואים מולנו את הרע, אך מקבלים כוחות גם מעוצמת החיים ומכוחו של היחד. בחיבוק, בעין טובה ובהתגייסות של כל אחת ואחד לכל צורך.

בתוך כל הקושי והאובדן שלנו כיחידים, כקהילה וכעם אנו מבקשים לאחד את הכוחות, ולחזק את התקווה.

נפתח בתפילת אל מלא רחמים אותה יקרא[[2]](#footnote-3) \_\_\_\_\_\_\_\_\_\_\_\_\_\_\_

אֵל מָלֵא רַחֲמִים, שׁוכֵן בַּמְּרומִים,

הַמְצֵא מְנוּחָה נְכונָה, עַל כַּנְפֵי הַשְּׁכִינָה,

בְּמַעֲלות קְדושִׁים, טְהורִים וְגִבּורִים, כְּזֹהַר הָרָקִיעַ מַזְהִירִים,

לְנִשְׁמות חַיָּלֵי צְבָא הֲגָנָה לְיִשְׂרָאֵל וְלוֹחֲמֵי הַמַּחְתָּרוֹת שֶׁנָּפְלוּ בְּמִלְחֲמות יִשְׂרָאֵל,

וְכָל הַלּוֹחֲמִים בְּמַעַרְכות הָעָם שֶׁחֵרְפוּ נַפְשָׁם לָמוּת עַל קְדֻשַּׁת הַשֵּׁם,

וּבְעֶזְרַת אֱלֹהֵי מַעַרְכות יִשְׂרָאֵל הֵבִיאוּ לִתְקוּמַת הָאֻמָּה וְהַמְּדִינָה וְלִגְאֻלַּת הָאָרֶץ וְעִיר הָאֱלהִים,

וְכָל אֵלֶּה שֶׁנִּרְצְחוּ בָּאָרֶץ וּמִחוּצָה לָהּ בִּידֵי הַמְּרַצְּחִים מֵאִרְגּוּנֵי הַטֵּרוֹר.

לָכֵן בַּעַל הָרַחֲמִים יַסְתִּירֵם בְּסֵתֶר כְּנָפָיו לְעוֹלָמִים,

וְיִצְרוֹר בִּצְרוֹר הַחַיִּים אֶת נִשְׁמָתָם.

יְיָ הוּא נַחֲלָתָם,

בְּגַן עֵדֶן (תְּהֵא) מְנוּחָתָם, וְיָנוּחוּ בְּשָׁלום עַל מִשְׁכָּבָם,

וְיַעַמְדוּ לְגוֹרָלָם לְקֵץ הָיָּמִין, וְנֹאמַר אָמֵן.

|  |
| --- |
| אפשרויות נוספות:1  אֵל מָלֵא רַחֲמִים  בְּעוֹלָם שֶׁלֹּא הָיוּ בּוֹ רַחֲמִים  הַמְצֵא מְנוּחָה עֲדִינָה  תַּחַת כַּנְפֵי הַשְּׁכִינָה  בַּמַּעֲלוֹת הַנִּשְׁבָּרוֹת שֶׁל זֹהַר הָאָדָם  לְנִשְׁמַת כָּל מִי שֶׁנִּפְגְּעוּ  וְנִפְרְעוּ פְּרָעוֹת וְכָל זוועות  בְּ-7 בְּאוֹקְטוֹבֶּר  עַל הָאֵימָה  אֲשֶׁר פָּקְדָה אִישׁ וְאִשָּׁה  זְקֵנִים וּבְנֵי הַנְּעוּרִים וִילָדוֹת וִילָדִים  שֶׁאֵין פִּינוּ יוֹדֵעַ כֵּיצַד לִזְעֹק וּלְאמְרָהּ  בַּעֲבוּר שֶׁאָנוּ מְקוֹנְנוֹת וּמְקוֹנְנִים  בַּעֲבוּרָן, בַּעֲבוּרָם, בַּעֲבוּרֵנוּ  עַל זֶה הָיָה דָּוֶה לִבֵּנוּ  עַל אֵלֶּה חָשְׁכוּ עֵינֵינוּ  אוֹי לָנוּ כִּי נִשְׁבַּרְנוּ  אוֹי כִּי בָּתֵּינוּ שֻׁנּוּ  כִּי נִשְׁמוֹתֵינוּ וְגוּפֵנוּ עֻנּוּ  וּפָנֵינוּ חָשְׁכוּ  לָכֵן בַּעַל הָרַחֲמִים  יְגַלֶּה סִבְלוֹתֵינוּ לְעוֹלָמִים  וּמִסּוֹף הָעוֹלָם וְעַד סוֹפוֹ  יִשְׁמְעוּ הַקּוֹלוֹת הַנֶּאֱלָמִים  וְיִשְׁמֹר בִּצְרוֹר הַחַיִּים נִשְׁמָתֵנוּ  הַחַיִּים הֵם נַחֲלָתֵנוּ  וְנָבוֹא בְּשָׁלוֹם לְהַחְלָמָתֵנוּ  אַל נָא רְפָא נָא לַנִּפְגָּעוֹת וְלַנִּפְגָּעִים  אַל נָא רְפָא נָא לַמִּשְׁפָּחוֹת וְלַמְּטַפְּלִים  אַל נָא רְפָא נָא לָנוּ כֻּלָּנוּ  וְנֹאמַר אָמֵן  מתוך אתר [גילויה](https://gluya.org/): https://gluya.org/ |

אפשרות נוספת2:

**קינה: קינת בארי**

יגל הרוש

אֵיכָה בְּאֵרִי / הָפְכָה לְקִבְרִי  
וְיוֹם מְאוֹרִי / הָפַךְ שְׁחוֹרִי  
וְהֻשְׁחַת כָּל פְּרִי / וְנֶהְפַּךְ שִׁירִי  
עֵינִי נוֹבְעָה מַיִם / מֵעֹמֶק שִׁבְרִי

אֵיכָה תּוֹרָה / עֲרוּכָה וּסְדוּרָה  
וְכָל פְּאֵרָהּ / לֹא עָמַד לְעֶזְרָה  
וּבְיוֹם הֲדָרָהּ / הֻשְׁחַת תָּאֳרִי  
עֵינִי נוֹבְעָה מַיִם / מֵעֹמֶק שִׁבְרִי

אֵיכָה יִשְׂרָאֵל / בְּיוֹם קְרוֹא אֵל  
וְחַיִּים שׁוֹאֵל / וּמְהוּמָה קִבֵּל  
זָקֵן וְעוֹלֵל / בְּדַם מִתְגּוֹלֵל  
וְחַגּוֹ חִלֵּל / אוֹיֵב אַכְזָרִי  
עֵינִי נוֹבְעָה מַיִם / מֵעֹמֶק שִׁבְרִי

אֵיכָה אִמָּהוֹת / וִילָדוֹת וּנְעָרוֹת  
בִּשְׁבִי מוּלָכוֹת / כְּבִימֵי פְרָעוֹת       
וְנִפְרְצוּ גִּדְרוֹת / צֹאן יְשָׁרוֹת  
וּפָסְקוּ מְחוֹלוֹת / וּנְגִינוֹת מְשׁוֹרְרִי  
עֵינִי נוֹבְעָה מַיִם / מֵעֹמֶק שִׁבְרִי

וְאֵיכָה אֶתְמַהּ / בּוֹרֵא רוּמָה     
עַד אָן אֻמָּה / תִּהְיֶה מְהוּמָה  
עַד אָן קוֹמָה / תֻּשְׁפַּל אֲדָמָה  
וְעַתָּה קוּמָה / לְהָאִיר נֵרִי  
וּבְעֵין רַחֲמֶיךָ / תְּרַפֵּא שִׁבְרִי  
וְעֵינִי הַנּוֹבַעַת / תַּשְׁקֶה בְּאֵרִי

השבר

**סרטון**:

[**שידור מיוחד - ניר דבורי מעדכן על תחילת המתקפה**](https://www.mako.co.il/mako-vod-keshet/october_7-s1/VOD-38425ec49ae9b81026.htm)

(או - תמיר סטיינמן מנסה להזעיק את הצבא אל קיבוץ בארי. (דקה 1:30:42-1:31:48).

**מנחה 2**: כל ישראלי זוכר היכן היה בשעה 6:29 בבוקר שמחת תורה ומה בדיוק עבר עליו בשעות שאחרי. ההלם, התדהמה, הפחד ולצידם החשש לגורל היקירים, הקרובים והחברים.

מנחה 1: בשעות האלו, בחושך הנורא, התחילו לצוץ הסיפורים הקשים מנשוא של אנשים פשוטים ורגילים, שברגע אחד התהפך עליהם עולמם. אנשים כאלה, שרק רצו לחיות ת חייהם בשקט, אך הפכו לגיבורים בעל כורחם. אנשים אלו הם חלק משרשרת הדורות של מדינתנו האהובה. וחלק מסיפור היסטורי ארוך, עצוב ומלא געגוע.

הנה למשל סיפורה של רומי סוויסה, רק בת 6 - ושל מציליה, השוטרים הגיבורים של תחנת שדרות ואזרחים אמיצים שיצאו להציל חיים תחת אש.

עם תחילת מתקפת חמאס על העיר שדרות, החליטו הוריה של רומי, אודיה ודולב סויסה, לצאת מהעיר לכיוון מקום בטוח יותר. הם הכניסו לרכב המשפחתי את שתי בנותיהם, רומי בת ה־6 וליה בת ה־3, ויצאו לכיוון הכניסה לעיר. אבל אז נתקלה המשפחה במחבלי חמאס, שירו לעברם ורצחו את ההורים באכזריות.

בתוך הרכב הסתתרה רומי, שגוננה על אחותה הקטנה. להצלת הבנות הגיעו שוטרי שדרות ששמעו את צעקות הילדה לעזרה. רומי ראתה אנשים מתקרבים וצעקה אל עבר איש השב"ס הגיבור יאיר מאיר אבינועם: אתם של ישראל? אבינועם הבטיח שהוא של ישראל ושהוא שומר עליה. חייה של רומי ואחותה ליה ניצלו. השאלה ששאלה הילדה הקטנה הפכה למטבע לשון שמסמל את הישראלי היפה.

**אפשרות נוספת:**

אחת מגיבורות הדרום היא בת-שבע יהלומי מקיבוץ ניר עוז, שהצליחה להתחמק מציפורני החמאס. כך היא מספרת:

**קריינית[[3]](#footnote-4)**: "התחלנו בנסיעה דרך הקיבוץ לכיוון עזה והמראות היו מאוד קשים. הם בזזו כל מה שהם יכלו - הטרקטורים של הקיבוץ נוסעים ועליהם המוני מחבלים, גם בקולנועיות של הזקנים הם נסעו. הבנתי שאסור לנו להגיע לשם, שאנחנו חייבות לצאת".

**מנחה 1**: כמה מטרים לפני הגדר הגיעו פתאום שני טנקים צה"ליים שדהרו במהירות בשטח. האופנוע שעליו ישבו בת שבע והבנות החליק ונפל ובת שבע ניצלה את ההמולה ורצה עם שתי הבנות, מנסה לנופף בחוזקה לטנקים שלא הבחינו בה.

**קריינית**: "אנחנו יחפות ועם פיג'מות, והקטנות על הידיים כל הזמן. באיזשהו שלב התעייפנו אז אמרתי ליעל שאנחנו נשכב על האדמה ונעשה את עצמנו מתות. גם התינוקת שכבה איתנו שם - היא הבינה שקורה משהו מאוד מאוד שונה".

שיר:

אזהרת טריגר / מיה טבת דיין

אַזְהָרַת טְרִיגֶר: שַׁבָּת

\*\*אַזְהָרַת טְרִיגֶר: קִבּוּץ

\*\*אַזְהָרַת טְרִיגֶר: דֶּשֶׁא

\*\*אַזְהָרַת טְרִיגֶר: מְסִבָּה

\*\*אַזְהָרַת טְרִיגֶר: תִּינוֹק

\*\*אַזְהָרַת טְרִיגֶר: דֶּלֶת

\*\*אַזְהָרַת טְרִיגֶר: יָדִית שֶׁל דֶּלֶת

\*\*אַזְהָרַת טְרִיגֶר: כָּל מִקְלַחַת שֶׁל הַיַּלְדָּה בָּעֶרֶב, כָּל קַר לִי, כֹּל אֲנִי רְעֵבָה, כָּל מָה אַתְּ רוֹצָה לֶאֱכֹל, כָּל חֲבִיתָה, כָּל סְוֵדֶר, כָּל לֹא רוֹצָה גַּרְבַּיִם, כָּל 'אִמָּא' (אַזְהָרַת טְרִיגֶר: אִמָּא) כָּל פַּעַם בְּשָׁעָה שֶׁאֲנִי מִתְעוֹרֶרֶת בַּלַּיְלָה (אַזְהָרַת טְרִיגֶר: לַיְלָה, לַיְלָה) כָּל פַּעַם שֶׁהַשְּׂמִיכָה עוֹלָה וְיוֹרֶדֶת, אֱלֹהִים תַּעֲשֶׂה שֶׁהִיא עוֹלָה וְיוֹרֶדֶת, כָּל פַּעַם שֶׁאֲנִי לוֹחֶשֶׁת לְעַצְמִי בַּחֹשֶׁךְ הִיא כָּאן הִיא כָּאן כָּל פַּעַם שֶׁאֲנִי לוֹחֶשֶׁת לָהּ אִמָּא כָּאן אִמָּא כָּאן.

שיר:

[**ילדים של החיים / אריק אינשטיין**](https://www.youtube.com/watch?v=3IRJ9oTakkE&t=5s)

אפשרויות נוספות:

[**אבא, אמא וכל השאר / עידן רייכל**](https://www.youtube.com/watch?v=lL9eJjDiKK8)

[**בואי אמא / בביצוע של שלומי שבת**](https://www.youtube.com/watch?v=7GuAW-pybWA&t=2s)

[**שבורי לב / חנן בן ארי**](https://www.youtube.com/watch?v=z27MZP_4P_U&t=3s)

[**ארים ראשי / שי גבסו**](https://www.youtube.com/watch?v=6sRGD6jwroE)

גבורה אזרחית

**מנחה 2:**

מיד עם תחילת מתקפת חמאס, יצאו אזרחים אמיצים מבתיהם, בלי שבכלל קראו להם, ויצאו להציל חיים. היו

ביניהם אנשי כוחות ביטחון שלא היו במשמרת, אזרחים שעלו על מדי מילואים ויצאו לקרב בלי שנקראו על ידי אף אחד למשימה, אנשי כוחות הצלה וגם אזרחים רגילים שהוכיחו במעשים, ולעיתים תוך הקרבת חייהם שלהם, כי ערכי הרעות, הערבות ההדדית והנתינה ללא גבולות עדיין מפעמים בקרבנו.

כזהו סיפורם של האחים נועם וישי סלוטקי.

בבוקר השבעה באוקטובר התעוררו האחים, כל אחד בביתו שבבאר שבע, ונפגשו בחדר המדרגות. מספר אביהם הרב שמואל סלוטקי: "הם אספו את עצמם ורצו. הם יצאו להגן. לא תעמוד על דם רעך, הם הרגישו שזו חובתם היהודית, המוסרית".

מנחה 1:

נועם וישי לא בזבזו אפילו דקה. הם עלו על מדים ונשק על דעת עצמם, הצטיידו בעזרה ראשונה כדי לסייע לתושבים הפצועים ונאבקו במחבלים. "אנחנו מבינים שתמונת הקרב הייתה בין השעות תשע לעשר ורבע בבוקר סמוך לגדר של קיבוץ עלומים", תיאר אביהם הרב שמואל, "מאיכון הטלפונים שלהם עולה שהם נכנסו ויצאו, נכנסו ויצאו - לא ברור אם התנועה הייתה בשביל פינוי פצועים או הריגת מחבלים. בשעה עשר ורבע הטלפון שלהם נדם".

אפשרות נוספת:

כזהו סיפור גבורתם של משה ואליעד אוחיון, אב ובנו, שנרצחו בשבת השחורה בזמן שניסו לסייע לאזרחים באופקים.   
כשהחלו האזעקות הבין משה שישנם שכנים רבים ללא ממ"ד. יחד עם בנו אליעד הוא יצא אל המקלט הקרוב, ובהיעדר מפתח – פרץ אותו והכניס את השכנים למקום מבטחים. לאחר מכן, כשהבין שיש מחבלים בתוך העיר, יצא עם בנו ברכבו הפרטי, חמוש באקדחו האישי, כדי לנסות ולסייע.

מנחה 2: "אחת השכנות סיפרה לנו שניסתה להניע אותו מלעשות זאת ושלא יעזוב את המקלט", סיפרה אחותו אודליה. אך משה ובנו יצאו, נסעו ברכבם לרחוב הסמוך ושם נתקלו במחבל שכיוון את נשקו לעבר בחור צעיר ועמד לירות בו. משה הקדים את המחבל, ירה וחיסל אותו.

מנחה 1: השכנים תיארו את מסע הגבורה של האב ובנו: "לאחר חיסול המחבל הראשון, הגיעו מחבלים נוספים. משה ואליעד ירדו מהרכב, הסתתרו בחצר בית וניהלו משם קרב יריות. מחבלים על הגגות צלפו בכל מי שהגיע לאזור, ומולם ניהל משה קרב עם אקדח אחד בלבד. משה נפגע ראשון. אליעד ניסה לטפל באביו תחת אש ונהרג בעת שניסה להציל את חיי אביו.

אפשרות נוספת :

**מנחה 1:** גיבור אחד מהם כזה היה יוסוף אלזיאדנה, תושב רהט.

**סרטון**: <https://www.tiktok.com/@yosephhaddad/video/7289185106965712129>

שיר: [**גיבורי על / התקווה 6**](https://www.youtube.com/watch?v=aYGd4HOend4)

אפשרות נוספת:

[**אחרי הנצח / מיכל גרינגליק ושאולי גרינגליק הי"ד**](https://www.youtube.com/watch?v=8eNATswXuBI&list=OLAK5uy_l6wl04nmp-BUILpS3V_dLh7smNRB3SFQQ)

[**שושנים עצובות / עדן חסון ויסמין מועלם**](https://www.youtube.com/watch?v=aB_MpvPnmV0)

[**מולדת / חנן בן ארי**](https://www.youtube.com/watch?v=Ytn4-HlYFeg)

**גבורה צבאית:**

חיילי צה"ל הגיבורים והאמיצים שלנו ניהלו קרבות קשים, פנים אל פנים, עם מחבלי הנוחב'ה שפרצו למוצבים וליישובים. בצד אירועי הטבח והחורבן, זכינו לראות גם את גבורת הלוחמים והמפקדים. את כל הגיבורים שצעקו "אחריי" ונכנסו באומץ אל תוך האש, מתוך הבנת הרגע ולמרות סיכון חייהם. אחד מהם היה סא"ל תומר גרינברג ז"ל, מפקד גדוד 13 של חטיבת גולני.

**קריין[[4]](#footnote-5)**: "בעוד עשר שנים יהיה מג"ד גיבור לגדוד 13, עם לוחמים גיבורים, חלקכם תהיו כבר הורים, חלקכם לא יודע איפה תהיו. הוא יקפיץ את הגדוד ביום כיפור ויספר עליכם ויראה תמונות של ההרוגים שלנו. אז כנראה שאתם לא כאלה מפונקים וכנראה שאתם לא דור האייפון. אני גאה בכל אחד ואחד שעומד פה. חבר'ה, גדוד 13 גיבורים, אבל זאת רק ההתחלה. יש לנו עוד לילות של הגנה, ויש לנו עוד מבצע לתמרן. אני רק אסיים במה שהתחלתי - הנבואה שהגשימה את עצמה. דור יום הכיפורים – אחד לאחד".

אפשרות נוספת:

**תומר נגר היה לוחם גולני. בן 20 מאזור. בבוקר שבת שמחת תורה הוא עלה לשמירה במוצב כיסופים כשברשותו נשקו – מקלע נגב – ו-675 כדורים.** בשש וחצי, כשכוחות חמאס פרצו את הגבול, ראו בחמ"ל

המוצב את כמות המחבלים שמגיעה לכיוונם, הבינו שלתומר לא יהיה סיכוי מולם ופקדו עליו לרוץ פנימה למוצב. אבל תומר לא הסכים הוא ראה חיילים לכודים במיגונית סמוכה והבין שרק אם יחפה עליהם, יוכלו

החיילים לחזור לבסיס המוגן. הוא גם הבין שבזמן שינהל מלחמה מול האויב המתקרב, יוכלו החיילים לתפוס עמדות ולהתכונן לקרב. וכך, למרות הקריאות החוזרות ונשנות אליו - שיציל את עצמו – נשאר תומר בעמדה ובקור רוח שאין לתאר ניהל קרב גבורה במשך 40 דקות יקרות מפז. תומר ירה את כל התחמושת שהיתה ברשותו. 675 כדורים בדיוק, ופגע בעשרות מחבלים. גופתו נמצאה בעמדתו בבונקר וסביבו כל תרמילי הנגב הריקים. בזמן הזה הספיקו החיילים להגיע למקום מוגן ולהיערך לקרב ובכך הציל תומר נגר חיים של רבים.

**שיר:**

[**כאב של לוחמים / עידן עמדי**](https://www.youtube.com/watch?v=cBlqSLXgZG8)

[**לילה טוב שון / חנן בן ארי**](https://www.youtube.com/watch?v=1G5ZB8CWsHQ)

[**אליפלט / אריק אינשטיין**](https://www.youtube.com/watch?v=Bjv8hCHDpPA)

[**קצר פה כל כך האביב / יהודה פוליקר**](https://www.youtube.com/watch?v=bjOqqJcJ15U)

אפשרות נוספת:

עם פרוץ מלחמת "חרבות ברזל" והבנת הציבור הישראלי כולו כי אנו עומדים מול מלחמת קיום, כבו רבים מחיילי וחיילות צה"ל מילות פרידה מאהוביהם למקרה ש...

את המילים כתבו החיילים והחיילות במחברות, בקבצים מוצפנים במחשב, ובתיקיות בטלפון הסלולרי. המילים נשמרו והועברו למשפחות לאחר לכם.

הנה למשל יוסף גיטרץ, נהג טנק שלחם בגבורה עד לנפילתו בקרב בדרום רצועת עזה. לאחר נפילתו, מצאו הוריו מכתב שהחביא בין בגדיו. וכך כתב בו:   
״אימא ואבא היקרים, אני מאוד אוהב אתכם. הכול כמו שאמור להיות. אני בעצמי בחרתי בזה. חייתי חיים טובים ומעניינים, אך יחד עם זאת מעולם לא פחדתי מהמוות. הייתי יכול לא ללכת לכאן ולהסתתר. אבל זה היה מתנגד לכל מה שאני מאמין ומעריך, ובמי שאני מחשיב את עצמי. לכן לא הייתה לי ברירה, והייתי עושה את אותו דבר אם הייתי יכול לבחור שוב. עשיתי את הבחירה הזאת בעצמי והלכתי איתה עד הסוף.

נפלתי בכבוד למען עמי. אין לי חרטות. אני מאוד אוהב אתכם וגאה שאתם ההורים שלי. אתם נתתם לי המון. היו לי חיים מאוד מעניינים, עשירים, מאושרים, ייחודיים. המוות שלי רק מדגיש זאת.

אתם בוודאות בכאב רב. אבל אתם תתגברו על זה. אני מאוד הייתי רוצה בזה. זה הדבר העיקרי שאני רוצה. לשניכם יש הרבה אנשים קרובים שיתמכו בכם. בבקשה תמצאו בכל זה משהו חיובי. תהיו עם הנכדים. תעזרו לישראל. אני בסדר"

**שיר:**

[**דברים שרציתי לומר**](https://www.youtube.com/watch?v=vWFKdqvdLO4)

[**כשהלב בוכה / שרית חדד**](https://www.youtube.com/watch?v=bBCIefOfUKY)

**אפשרות נוספת:**

ידידיה אליה, לוחם בגדוד 8170 של ההנדסה הקרבית, הוקפץ למילואים במוצאי שמחת תורה והיה בין הראשונים שנכנסו לעזה.

הספיק למסור לאשתו מיתר, באמצעות חבר, שהוא בסדר ושהוא אוהב אותה. נפל בגיל 25 בקרב.

הותיר אחריו הורים, אחים, את אשתו האהובה מיתר, שתי הבנות אביגיל ומאור ותינוק שנולד לאחר נפילתו.

השיר "רסיס בלב" נכתב לזכרו.

<https://www.youtube.com/watch?v=AdiPUUd0ia0>

מאחורי חיילי צה"ל שיצאו לקרב, נמצאות המשפחות שהשאירו מאחוריהם, העסקים הפרטיים, מקומות העבודה והחיים עצמם. חיילינו עזבו הכל כדי לתת תקווה חדשה לעם ישראל ותקומה חדשה למדינת ישראל.

נשות המילואימניקים מחזיקות את הקו הביתי חודשים ארוכים. אנחנו שולחים להם כוח, ואהבה. ויודעים שהכלה כל בזכותן ובזכותם.

**שיר:** [**בלדה למחכות / נרקיס**](https://www.youtube.com/watch?v=sSbSSxqrc2U)

ערבות הדדית

**מנחה 1:**

לצד הגבורה הצבאית והאזרחית נמצאים בניה ובנותיה היפים של הארץ הזאת, שביום שמחת תורה ניהלו קרבות הירואיים על חייהם ועל חיי בני משפחותיהם. גם ברגעים הקשים מנשוא הם הוכיחו ערבות הדדית, חברות ונתינה ללא גבולות למען האחר. אלו הם בני ובנות הקיבוצים בעוטף, בני ובנות שדרות ואופקים, הצעירים שיצאו לבלות במסיבת הנובה וכל מי שנקלע לאירועים באותה השבת. כל אותם אלו שנלחמו על חייהם אך בה בעת דאגו גם למי שסביבם.

ביום הנורא ההוא, לצד מאות ההרוגים ואלפי הפצועים, נחטפו גם כ-250 מאהובינו למנהרות האפלות של עזה. 101 ביניהם עדיין שם. אנחנו מחזקים את אחינו ואחיותינו שנפגעו בגוף ובנפש ומתפללים איתם לבריאות שלמה ומהירה בקרוב ולשובם המהיר של כל חטופינו האהובים שנמקים כבר שנה בידי האויב.

אַחֵינוּ כָּל בֵּית יִשְׂרָאֵל

הַנְּתוּנִים בַּצָּרָה וּבַשִּׁבְיָה

הָעוֹמְדִים בֵּין בַּיָּם וּבֵין בַּיַּבָּשָׁה

הַמָּקוֹם יְרַחֵם עֲלֵיהֶם

וְיוֹצִיאֵם מִצָּרָה לִרְוָחָה

וּמֵאֲפֵלָה לְאוֹרָה

וּמִשִּׁעְבּוּד לִגְאֻלָּה

הָשָׁתָא בַּעֲגָלָא וּבִזְמַן קָרִיב

וְנֹאמַר אָמֵן

**תפילה לשלום השבויים והחטופים**

מִי שֶׁבֵּרַךְ אבותינוּ אַבְרָהָם יִצְחָק וְיַעֲקֹב,

יוֹסֵף מֹשֶׁה וְאַהֲרֹן דָּוִיד וּשְׁלֹמֹה,

הוּא יְבָרֵךְ וְיִנְצֹר אֶת חַיָּלֵנוּ הַנֶּעֱדָרִים

בְּתוֹךְ שְׁאָר אַחֵינוּ בֵּית יִשְׂרָאֵל הַנְּתוּנִים בְּצָרָה וּבַשְּׁבִיָּה.

בַּעֲבוּר שֶׁכָּל עַם יִשְׂרָאֵל מִתְפַּלֵּל בַּעֲבוּרָם,

הקב"ה יְמַלֵּא רַחֲמִים עֲלֵיהֶם,

וְיוֹצִיאֵם מֵחֹשֶׁךְ וְצַלְמָוֶת, וּמוֹסְרוֹתֵיהֶם יִנָּתֵק,

וּמִמְּצוּקוֹתֵיהֶם יוֹשִׁיעֵם, וְיַשִּׁיבֵם מְהֵרָה לְחֵיק מִשְׁפְּחוֹתֵיהֶם.

"יוֹדוּ לַה' חַסְדּוֹ וְנִפְלְאוֹתָיו לִבְנֵי אָדָם" וִיקֻיַּם בָּהֶם מִקְרָא שֶׁכָּתוּב:

וּפְדוּיֵי ה' יְשֻׁבוּן וּבָאוּ צִיּוֹן בְּרִנָּה וְשִׂמְחַת עוֹלָם עַל רֹאשָׁם.

שָׂשׂוֹן וְשִׂמְחָה יַשִּׂיגוּ וְנָסוּ יָגוֹן וַאֲנָחָה".

שיר: [הביתה](https://www.youtube.com/watch?v=1gLEJb8TyTY)  ע"י 1,000 מוסיקאים למען החטופים

אפשרויות נוספות:

לא מגש ולא כסף

וְהָאָרֶץ תִּשְׁקֹט, עֵין שָׁמַיִם אוֹדֶמֶת

תְּעַמְעֵם לְאִטָּהּ עַל גְּבוּלוֹת עֲשֵׁנִים,

וְאֻמָּה תַּעֲמֹד - קְרוּעַת לֵב, לֹא נוֹשֶׁמֶת,

כִּי נֶעֶלְמוּ נְעָרוֹת וְלֹא שָׁבוּ בָּנִים

הִיא תָּשׂוּשׂ אֱלֵי קְרָב לִנְקֹם עַל הַצַּעַר

וְתַפִּיל סְבִיבָה רַק עוֹד דָּם וְאֵימָה.

אָז מִנֶּגֶד יָצְאוּ נַעֲרָה וָנָעַר

וְאַט אַט יִצְעֲדוּ הֵם אֶל מוּל הָאֻמָּה.

לוֹבְשֵׁי חוֹל וְעָפָר וְכִבְדֵי נַעֲלַיִם

בַּנָּתִיב יַעֲלוּ הֵם, הָלוֹךְ וְהַחְרֵשׁ,

לֹא הֶחֱלִיפוּ בִּגְדָּם, לֹא שָׁתוּ טִפַּת מַיִם,

מִמִּנְהָרוֹת הַצַּעַר יָבוֹאוּ, מִתֹּפֶת הָאֵשׁ,

עייפים עַד בְּלִי קֵץ, נְזִירִים מִמַּרְגּוֹעַ,

נוֹטְפֵי זֵעַת פַּחַד מִלֵּילוֹת שִׁמּוּרִים,

דֹּם הַשְּׁנַיִם יִגְּשׂוּ וְעָמְדוּ עַד בְּלִי נוֹעַ

וְאֵין אוֹת אִם חַיִּים הֵם אוֹ אִם יְרוּיִים.

אָז תִּשְׁאַל הָאֻמָּה שְׁטוּפַת דֶּמַע וָרַעַד

וְאָמְרָה: "מִי אַתֶּם?" וְהַשְּׁנַיִם שׁוֹקְטִים

יַעֲנוּ לָה: "אִם לֹא תַּשִּׁיבוּנוּ הַבַּיְתָה

לֹא תָּשׁוּב עוֹד לִהְיוֹת מְדִינַת יְהוּדִים".

כָּךְ אָמְרוּ וְנָפְלוּ לְרַגְלָהּ עוֹטְפֵי צֵל

וְהַשְּׁאָר יְסֻפַּר בְּתוֹלְדוֹת יִשְׂרָאֵל

מתוך דף הפייסבוק של אלי אליהו; השיר נכתב כפראפרזה על שירו של נתן אלתרמן "מגש הכסף".

[**הכל עומד במקום**](https://www.youtube.com/watch?v=9FFcLgtu68A) **- ישי ריבו**

[**קוראים לי ג'ינג'י / כוכבי הילדים ומשפחת ביבס**](https://www.youtube.com/watch?v=wId08EiSIkA)

[**אצלנו בגן / שי לי עטרי**](https://www.youtube.com/watch?v=Y05rqt0YHtw)

סדר ספירת השבי

לְשֵׁם יִחוּד קוּדְשָׁא בְּרִיךְ הוּא וּשְׁכִינְתֵּהּ, בִּדְחִילוּ וּרְחִימוּ-

הִנְנִי מוּכָנָה וּמְזֻמָּנָה לְקַיֵּם מִצְוַת עֲשֵׂה שֶׁל סְפִירַת הַיָּמִים שֶׁעוֹמֶדֶת לָנוּ חוֹבַת מִצְווֹת פִּדְיוֹן חֲטוּפִים וַחֲטוּפוֹת, כְּמוֹ שֶׁכָּתוּב: " וּפְדוּיֵי יְהוָה יְשֻׁבוּן וּבָאוּ צִיּוֹן בְּרִנָּה וְשִׂמְחַת עוֹלָם עַל רֹאשָׁם שָׂשׂוֹן וְשִׂמְחָה יַשִּׂיגוּן נָסוּ יָגוֹן וַאֲנָחָה". (יְשַׁעְיָהוּ נא יא)

נְבָרֵךְ: בְּרוּכִים נִהְיֶה יִשְׂרָאֵל עַל חוֹבָתֵנוּ וּמִצְּוָתֵינוּ לִסְפֹּר יוֹם אַחַר יוֹם אֶת שִׁבְיָם, וּלְקַיֵּם בִּמְהֵרָה מִצְוַת פִּדְיוֹן שְׁבוּיִים וּשְׁבוּיוֹת.

הַיּוֹם מֵאָה וַחֲמִשִּׁים יוֹם לַחֲטִיפָתָם הָאַכְזָרִית מִבֵּיתָם, שֶׁהֵם עֶשְׂרִים וְאַחַת שְׁבוּעוֹת, שְׁלוֹשָׁה יָמִים, שְׁלֹשֶׁת אֲלָפִים וְשֵׁשׁ מֵאוֹת שָׁעוֹת וּמָאתַיִם וְשֵׁשׁ עֶשְׂרֵה אֶלֶף דַּקּוֹת לַמִּנְיָן הַשְּׁבִי.

יְהִי רָצוֹן מִלְּפָנֵינוּ, שֶׁבִּזְכוּת סְפִירַת הַיָּמִים שֶׁסָּפַרְנוּ הַיּוֹם תִּהְיֶה טוֹבָתָם בְּלִבֵּנוּ וּבְלֵב רָאשֵׁינוּ וְיוֹעֲצֵנוּ, וְנִפְעַל כֻּלָּנוּ לְפִדְיוֹנָם בִּמְסִירוּת וּבִנְחִישׁוּת וּבְלֵב טָהוֹר, עַד שֶׁיָּשׁוּבוּ לְבֵיתָם בִּבְרִיאוּת וּבְשָׁלוֹם, בִּמְהֵרָה בְּיָמֵינוּ, אָמֵן.

(שירלי צפת דוידאי)

תושייה

**מנחה 1**: מלחמת חרבות ברזל הביאה לביטויים מופלאים של תושייה בלתי נתפסת. אזרחים פשוטים שברגע אחד הפכו לגיבורים בעל כרחם. אחת מהן, כזו שנכנסה לכולנו ללב, היא רחל אדרי מאופקים. כך היא מספרת את סיפור הצלתה המופלא. בעורמתה הצליחה להחזיק את המחבלים בתחבולות שונות, עד שכוחות ההצלה הגיעו לחלץ אותה ואת בעלה.

סרטון - [ראיון עם רחל אדרי מאופקים.](https://www.tiktok.com/@kan_news/video/7288799210537815298)

**מנחה 2**: סוג אחר של תושייה ואף תקווה לעתיד, אנו מוצאים בסיפורם מעורר ההשראה של בני שכבת י"ב

מתיכון מעלה הבשור שבעוטף. עם האירועים הם התפזרו בכל רחבי הארץ, עם קהילותיהם המפונות.

בתחילת נובמבר, שלושה שבועות בלבד לאחר פרוץ המלחמה, כבר נחת על שולחנו של שר החינוך יואב קיש מכתב מתלמידי השכבה.

**קריינית[[5]](#footnote-6)**: "במצב זה, שבו נשמתנו שבורה, ואי הוודאות חזקה מתמיד, אנו זקוקים לגיבושנו כשכבה. אנו זקוקים לתחושת היחד, כשכבה שלמה ומאוחדת וזאת למרות שתמיד יחסרו בה חברינו שכבר אינם איתנו. אנו צריכים לתמוך אחד בשנייה ולחזק אחד את השנייה, לא מרחוק, אלא פיזית — מקרוב".

**מנחה 2:** שר החינוך התרגש מהיוזמה והחליט לסייע להם ככל יכולתו. היום, התלמידים לומדים יחד בפנימייה בעין גדי; ימים אחרים הם מקדישים לפעילות חברתית.

*תלמידי שכבה י"ב בבית הספר נופי הבשור כבר מצליחים לדמיין את נשף הסיום שלהם. האבל והחורבן שחוו לא נשכחו, רחוק מכך, אך הם מצליחים לראות לנגד עיניהם גם עתיד ורוד, כזה שיש בו שמלות נשף וחליפות טוקסידו. גם ריקודים יהיו שם, כמובן. כל זה לא יעמעם את זכרה של מור מאיר, חברתם לשכבה, שנרצחה ב–7 באוקטובר יחד עם אביה. חברתה טליה אלמקייס אומרת[[6]](#footnote-7):*

**קריינית**: *"החלום של מור היה לרקוד ב'פרום'. אנחנו נרקוד בשבילה[[7]](#footnote-8)"*

שיר: [תרקדי](https://www.youtube.com/watch?v=MnQz0P4F30I) - אושר כהן

רעות

**מנחה 1:**  ערך הרעות מלווה את מדינת ישראל מראשית ימיה. בשדות הקרב, אין משמעות לתפיסת העולם שלו: דתי, חילוני, קיבוצניק, מתנחל או תל אביבי. בין המוצבים והטנקים, בין מחילות החמאס בעזה וסמטאות שכונת סג'עיה - כולם אחים. סא"ל תומר גרינברג מבטא רעיון זה במילותיו המרגשות, ימים מספר לפני שנפל בקרב.

**קריין [[8]](#footnote-9)**: "אני מרגיש ש-41 לוחמים מחפים עלינו מלמעלה. גבורתם של נופלי גדוד 13 מלווה אותנו בכל צעד שנעשה. אנחנו נערכים לכניסה קרקעית לרצועה, עם אימונים מפרכים ועיבוד עצמי וקבוצתי שלבסוף יכינו אותנו להילחם ולנצח. הפעם, אנחנו אלה שנפתיע. נגיע בריכוז מאומץ, עם כל היכולות המתקדמות והסטנדרט הגבוה של הגדוד, ונהיה אלו שמנצחים!".

שיר: [הרעות](https://www.youtube.com/watch?v=XSRBg7OUDig)

קהילה

**מנחה 2**: הראשונים שהתעשתו ברגעי הכאוס הראשונים היו אזרחי מדינת ישראל. אלו שקפצו לקרב, אלו שניהלו מלחמות בתוך הבית על חייהם וחיי הקהילה שלהם ואלו שהתגייסו כדי להקל על האחרים, ועשו זאת עם לב פתוח ונפש חפצה. אזרחי מדינת ישראל הוכיחו השנה את גדולתם והקהילות את אחדותן ואת יכולתם לתת. במהלך השנה זאת ראינו אינספור יוזמות קהילתיות חסרות תקדים למען המפונים, החיילים הלוחמים בחזית, נשות המגויסים, משפחות החטופים, וכל מי שנזקק לכך. קהילות שלמות בישלו, אספו תרומות, אירו ופתחו את הלב לאזרחים אחרים שהם בכלל לא מכירים. "אימא, אני כל יום מצחצח שיניים במברשת חדשה" התלוצץ חייל מילואים אחד, כביטוי לרוחב הלב ועומק התגייסות של עם ישראל..

היוזמות הקהילתיות יועדו החוצה, כלפי אנשים במעגל הרחב, כמו גם פנימה, לטובת אותם אנשים בתוך הקהילה שהיו זקוקים לסיוע כדי לשרוד את ימי המלחמה.

**8**

**מנחה 2:** אחד מהחיילים שהפעימו את לב כולנו הוא הזמר עידן עמדי. עם פרוץ המלחמה, עידן לא היסס לרגע, עלה על מדים והצטרף לחבריו בקרב כלוחם מילואים. ב-8 בינואר 2024 הוא נפצע קשה בלחימה ברצועת עזה; לאחר שבועיים של אשפוז בבית החולים נשלח לביתו להמשך תהליך שיקום. עם שחרורו מבית החולים נתן הצהרה שריגשה עם שלם. עמדי ממשיך להפיץ מסרים של אחדות ולכידות חברתית עד היום, ומהווה דמות מופת. כך כתב בדף הפייסבוק שלו:

**קריין[[9]](#footnote-10)**:

"כי ארץ יפה היא והכל בה,

והיא קשורה חזק

והחוטים, החוטים לפעמים מכאיבים.

הלב שלנו עם משפחות הגיבורים שנפלו,

אנחנו ממשיכים ומבטיחים שמותם של יקירנו לא יהיה לשווא.

לכל אלה שחזרו לאותם הרגלים של ה6.10, תפסיקו.

יש קשר ישיר בין היכולת שלכם לאחד את השורות

למצב הלוחמים בשטח. אמרו מעט, עשו הרבה."

**שיר**: [**אחים**](https://www.youtube.com/watch?v=2dt4aSCwC9M) **- עידן עמדי ושלמה ארצי**

אפשרות נוספת:

**את הגבורה האזרחית שידעה ישראל ב-7 באוקטובר ואחריו לא ניתן לתפוס או לכמת. השנה, באופן יוצא דופן העניק שר החינוך יואב קיש פרס ישראל על גבורה אזרחית למנחם קלמנזון ולאיתיאל זוהר - "צוות אלחנן" - על גבורתם בשמחת תורה ועל הצלת רבים מבני בארי.**

**אלחנן קלמנזון ז"ל, אחיו מנחם קלמנזון ואחיינו איתיאל זוהר, יצאו מביתם שבעתניאל בשמחת תורה למשימת חייהם - להציל את חייהם של תושבי היישובים בעוטף עזה. למרות שאמרו להם שאין בהם צורך, הם הגיעו לקיבוץ בארי, ועברו בין בתי הקיבוץ, מוכוונים בבני משפחה ומכרים שדיווחו להם איפה נמצאים אזרחים. הם נכנסו לבתי המשפחות שהיו נצורות בממ"דים, חילצו בכל פעם משפחה אחת ושבו לחילוץ נוסף, וכך חילצו כמאה מתושבי הקיבוץ**. **ביום ראשון בבוקר, לאחר שעות ארוכות של חילוצים וקרבות מטווחים קצרים עם מחבלים, נתקל צוות אלחנן במחבל שפגע באלחנן ז"ל.**

**במפגש בין חברי הקיבוץ למשפחת קלמנזון לאחר הטבח בבארי, צוטט מכתבה של חברת הקיבוץ מתארת את הקרב: "...אלחנן חילץ אותנו מחלון הממ"ד כשהבית בוער... אחרי שעות ארוכות של מצוקה, הוא הגיע כמו מלאך ומיד נסך בנו ביטחון. הפנים שלו יישארו חקוקים בלבי לעד"**

המשכיות למרות הכל

שנה עברה. שנה של אובדן, שנה של בשורות קשות. שנה קשה מנשוא. אך לצד הצער, האבל והדאגה לשלום חיילי צה"ל ולשלום החטופים, גילינו גם את עצמנו מחדש, את רצוננו לבחור בטוב ואת התקווה.

רס"ל (במיל') בן זוסמן, מירושלים, לוחם בגדוד ההנדסה הקרבית 601, עוצבת 'עקבות הברזל' (401), נפל בקרב בצפון רצועת עזה, בשלושה בדצמבר 2023. בן 22 היה בנופלו. בהספד המרגש שנשאה מעל קברו, אמרה אימו, שרית זוסמן:

"לסיפור שלנו יהיה סוף טוב. אנחנו ננצח. אין לנו ברירה אחרת. אנחנו עם שרוצה לחיות, ולא כמו האויבים שלנו, שהם שפלים ועלובים, פחדנים. נאצים ועוזריהם שמקדשים את המוות. אנחנו נחיה, ונשגשג ונבנה.   
אנחנו חייבים לנצח. זה או אנחנו או הם. או הנאצים ועוזריהם או אנחנו.   
אתם שומעים עם ישראל? העולם, אתה שומע? שומעים אויבים שפלים תאבי מוות ורוע? עם ישראל חי! לנצח נצחים ולעולמי עולמים. בגב זקוף ובראש מורם! עכשיו יותר מתמיד. תתחזקו! תאמינו! תדרשו טוב! תתעקשו על הטוב - ואנחנו ננצח!

**שיר: את המנגינה הזאת אי אפשר להפסיק**

[**תתארו לכם / שלמה ארצי**](https://www.youtube.com/watch?v=Y0KxZz5k-RE)

[**הרוח הטובה / אמיר דדון**](https://www.youtube.com/watch?v=SBOy7mG9bNQ)

[**עם ישראל חי / אייל גולן**](https://www.youtube.com/watch?v=1HgKB4-kQdA)

[**הלוואי**](https://www.youtube.com/watch?v=PeIVMxJ6oTc) **- בועז שרעבי**

**מנחה 1:** לשירת התקווה, הקהל מתבקש לקום על רגליו

**שירת התקווה**

|  |
| --- |
| אפשרויות נוספות:  [לא תנצחו אותי](https://www.youtube.com/watch?v=7yMw3vG4_kU) - יהורם גאון  [עוד נדע ימים טובים מאלה](https://www.youtube.com/watch?v=BXhujEKUrSY) - קובי אשרת  **כל העולם כולו/ ר' נחמן מברסלב**  כל העולם כולו  גשר צר מאוד  והעיקר, והעיקר  לא לפחד, לא לפחד כלל.  הפיוט מה נאוו עלי <https://www.youtube.com/watch?v=S2Yxq1It-zY> |

נספח

**מאגרים נוספים עם חומרים רלוונטיים**

* אתר גלויה <https://gluya.org/>
* מרכז הטקסים <https://jewishrituals.org.il/>
* חרבות ברזל - שירי מלחמה <https://www.youtube.com/playlist?list=PLWs5r3WqRUR10Ny1knzxJA2drMhZyZb1L>
* גיליון מיוחד של צריף - מבית אוניברסיטת בן גוריון - לאירועי 7/10/2023 <https://tzrifmagazine.bgu.ac.il/>
* אסופת שירים שמינית מבית משיב הרוח - למלחמת חרבות ברזל <https://online.fliphtml5.com/hctzq/ejdv/index.html#p=1>
* שירים להרמת המורל בהקשר של המלחמה <https://www.youtube.com/watch?v=xhB0pkd4NDQ>

1. המנחים מנחים את הטקס לכל ארכו. מומלץ לבחור באנשים בעלי נוכחות בימתית טובה שהם גם אנשים מרכזיים בקהילה. [↑](#footnote-ref-2)
2. מומלץ שאת קריאת אל מלא רחמים יקרא בעל תפילה או בעלת תפילה מהקהילה. [↑](#footnote-ref-3)
3. הקריינית בפרק זה מקריאה את עדותה של יהלומי מיום החטיפה ומאירועי הבריחה הדרמטיים. היא ומנחה מספר 1 למעשה קוראות את הטקסט באופן משלים אחת לשנייה. [↑](#footnote-ref-4)
4. קריין עדות זו - מומלץ שיהיה איש צבא. [↑](#footnote-ref-5)
5. קריינית קטע זה - תלמידת תיכון. [↑](#footnote-ref-6)
6. קטע זה מהווה שיא דרמטי של סיום הטקסט. יש לתת לכך מקום בקריאה. [↑](#footnote-ref-7)
7. גם קטע זה דרמטי במיוחד וכך צריך לקרוא אותו. [↑](#footnote-ref-8)
8. מומלץ שאותו הקריין מפרק הגבורה יקרא גם טקסט זה. [↑](#footnote-ref-9)
9. מומלץ לתת קטע קריאה זה לחייל שנפצע בלחימה. [↑](#footnote-ref-10)